Η **Όλγα Βασδέκη** (*γενν.* Βόλος, 26 Σεπτεμβρίου 1973) είναι πρώην πρωταθλήτρια του στίβου στο αγώνισμα του τριπλούν. Είναι μία από τις ελάχιστες Ελληνίδες αθλήτριες που έχει λάβει μέρος σε τρεις Ολυμπιάδες (1996, 2000, 2004) και έχει καταφέρει να προκριθεί σε ισάριθμους τελικούς στο τριπλούν γυναικών.

Βιογραφικά στοιχεία
-------------------

Γεννήθηκε στο Βόλο στις 26 Σεπτέμβρη 1973, όπου και πέρασε τα παιδικά της χρόνια. Είναι αδερφή του επίσης παλιού πρωταθλητή, του μήκους, Σπύρου Βασδέκη.

Καριέρα
-------

Ξεκίνησε την καριέρα της από το σύλλογο του Πανελληνίου και προπονητής της -αρχικά- ήταν ο αρραβωνιαστικός της Παναγιώτης Μαρκιανίδης. Από το 1995 και για αρκετά χρόνια προπονούνταν με το διακεκριμένο Έλληνα προπονητή των αλμάτων, Γιώργο Πομάσκι.

Η αρχή των διακρίσεων της έγινε το 1993, όταν πραγματοποίησε την πρώτη διεθνή της επιτυχία, κατακτώντας το χρυσό μετάλλιο στους αγώνες του Μπρούνο Τζάουλι και την ίδια χρονιά ανακηρύχθηκε πρωταθλήτρια Ελλάδας και στον κλειστό και στον ανοιχτό στίβο.

Το 1996, στον πρώτο τελικό τριπλούν, κατέλαβε την πέμπτη θέση στο Ευρωπαϊκό Πρωτάθλημα, ενώ την ίδια χρονιά στον κλειστό στίβο ανέβηκε στο βάθρο του Ευρωπαϊκού Πρωταθλήματος καθώς κατέκτησε την τρίτη θέση. Την επόμενη χρονιά, το 1997, δεν κατάφερε να ανέβει στο βάθρο των νικητών στο Παγκόσμιο Πρωτάθλημα Στίβου 1997 που έγινε στην Αθήνα. Ωστόσο, κατέκτησε την πρώτη θέση στους Μεσογειακούς Αγώνες 1997 στο Μπάρι. 

Το 1998 πήρε τη πρώτη θέση στο Ευρωπαϊκό Πρωτάθλημα Στίβου 1998 στη Βουδαπέστη και κατέκτησε το μοναδικό χρυσό μετάλλιο για την Ελλάδα σε εκείνη τη διοργάνωση με άλμα στα 14,55 μ. Επίσης, στο Ευρωπαϊκό Πρωτάθλημα Κλειστού Στίβου του 1998 στη Λισαβόνα κατετάγη τέταρτη. Μάλιστα, την ίδια χρονιά, όντας πρωταθλήτρια Ευρώπης, συμμετείχε στο Παγκόσμιο Κύπελλο (1998) στο Γιοχάνεσμπουργκ εκπροσωπώντας την ομάδα της μικτής Ευρώπης, όπου και κατέκτησε την πρώτη θέση με άλμα στα 14,64 μ. το οποίο ήταν πανελλήνιο ρεκόρ. 

Την επόμενη χρονιά, το 1999, προκρίθηκε στον τελικό του Παγκοσμίου Πρωταθλήματος Στίβου στη Σεβίλλη και πήρε το χάλκινο μετάλλιο με ένα άλμα στα 14,61 μ, προσεγγίζοντας το ατομικό της ρεκόρ (14,67 μ). Ήταν η πρώτη φορά που σε παγκόσμια διοργάνωση δύο Ελληνίδες ήταν στο βάθρο ενός αγωνίσματος: το χρυσό μετάλλιο το κατέκτησε η Παρασκευή Τσιαμήτα με άλμα στα 14,88 μ, η οποία στον προκριματικό είχε σημειώσει επίδοση 15,07 μ. 

Το 2000 —χρονιά Ολυμπιακών Αγώνων— η Όλγα Βασδέκη αντιμετώπισε προβλήματα με τραυματισμούς. Ωστόσο, ταξίδεψε στο Σίδνεϋ και εκεί στον προκριματικό του αγωνίσματος με προσπάθεια στα 14,26 μ πέρασε στον τελικό, όπου και τελικά κατετάγη 7η με άλμα στα 14,15 μ. 

Το 2001 και το 2002 αντιμετώπισε πολλά προβλήματα τραυματισμών και δεν συμμετείχε στις μεγάλες διοργανώσεις. Το 2003, μία επίσης δύσκολη χρονιά, ταξίδεψε στο Παρίσι για το Παγκόσμιο Πρωτάθλημα Στίβου 2003, όπου στον προκριματικό του αγωνίσματος πέτυχε την τρίτη καλύτερη επίδοση του προκριματικού με 14,50 μ. Ωστόσο, στον τελικό περιορίστηκε στην 12η θέση με άλμα στα 14,08 μ. 

Το 2004, η Όλγα Βασδέκη συμμετείχε στους Ολυμπιακούς Αγώνες στην Αθήνα και παρά το γεγονός ότι η επίδοση της εκείνη τη χρονιά ήταν μόλις 13,89 μ, στον προκριματικό με άλμα στα 14,54 μ, ήταν μία από τις 15 αθλήτριες που ξεπέρασαν το όριο των 14,50 μ. Στον τελικό με άλμα στα 14,34 μ κατέλαβε τελικώς την 12η θέση σε ένα τελικό όπου η όγδοη αθλήτρια είχε προσπάθεια στα 14,80 μ. Το 2005 δεν ήταν καλή χρονιά για την ίδια και το 2006 προσπάθησε πολύ να βρεθεί στο Γκέτεμποργκ αλλά τα προβλήματα την άφησαν πίσω. Το 2005 εγκατέλειψε την ενεργό δράση μετά από μία πλούσια αθλητική καριέρα.

Ατομικά ρεκόρ
-------------

**Τριπλούν**

Ανοιχτός Στίβος : 14,67 μ | Χανιά (1999)
Κλειστός Στίβος : 14,51 μ | Αθήνα (1999)

**Μήκος**

Ανοιχτός Στίβος : 6,60 μ | Αθήνα (1998)

Κλειστός Στίβος : 6,23 μ | Ιεράπετρα (2003)

Διεθνείς διακρίσεις
-------------------

Εκπροσωπώντας 
 την Ελλάδα Ελλάδα| Έτος | Διοργάνωση | Τόπος | Θέση | Επίδοση |
| --- | --- | --- | --- | --- |
| 1996 | 1996 European Athletics Indoor Championships | Στοκχόλμη | 3η |  |
| Olympic Games 1996 | Ατλάντα | 5η |  |
| 1997 | 1997 World Championships in Athletics | Αθήνα | 4η | 14.62 μ |
| Mediterranean Games | Μπάρι | 1η |  |
| 1998 | European Indoor Championships 1998 | Βαλένθια | 4η | 14.29 μ |
| 1998 European Championships | Βουδαπέστη | 1η | 14.55 μ |
| 1998 IAAF World Cup | Γιοχάνεσμπουργκ | 1η | 14.64 μ NR |
| 1999 | 1999 World Championships | Σεβίλλη | 3η | 14.61 μ |
| 2000 | Olympic Games 2000 | Σίντνεϊ | 7η | 14.15 μ |
| 2003 | 2003 World Championships in Athletics | Παρίσι | 12η |  |
| 2004 | Olympic Games 2004 | Αθήνα | 11η | 14.34 μ |

Προσωπική ζωή
-------------

Από το 2001, είναι παντρεμένη με τον Παναγιώτη Μαρκιανίδη, και μαζί έχουν ένα ανήλικο παιδί. Σήμερα υπηρετεί ως Αντιπλοίαρχος στο Λιμενικό Σώμα.

Παραπομπές
----------

1. ↑  *World Athletics Database*. 68128.
2. ↑  Σηφάκης, Ιωσήφ (26 Σεπτεμβρίου 2019). «Όλγα Βασδέκη: Η πρωταθλήτρια σταρ των αλμάτων». *sportime.gr*. Ανακτήθηκε στις 7 Ιουλίου 2021.
3. ↑  «Με «λογική και ευαισθησία» για την παγκόσμια διάκριση - νέα - Το Βήμα Online». *Ειδήσεις - νέα - Το Βήμα Online*. 24 Νοεμβρίου 2008. Ανακτήθηκε στις 7 Ιουλίου 2021.
4. ↑  Παπαδογιάννης, Νίκος (23 Δεκεμβρίου 2019). «Ολγα Βασδέκη: Η ζωή μετά τον αθλητισμό είναι σαν να βγαίνεις στη ζούγκλα». *Documento*. Ανακτήθηκε στις 7 Ιουλίου 2021.
5. ↑  European Indoor Championships (Women) - GBR Athletics
6. ↑
7. ↑
8. ↑  «Rewind στον παραδοσιακό γάμο της αθλήτριας, Όλγας Βασδέκη στο Πήλιο - Weddings - fthis.gr». *fthis.gr*. 10 Ιουλίου 2015. Ανακτήθηκε στις 7 Ιουλίου 2021.
9. ↑  «Αντιπλοίαρχος Λ.Σ. Βασδέκη Όλγα : Η πρωταθλήτρια σταρ των αλμάτων». *PoliceNET of Greece*. 17 Μαΐου 2021. Ανακτήθηκε στις 7 Ιουλίου 2021.